burgasdotpro/wikipedia huggingface dataset:
Turecké národné futsalové družstvo mužov

Turecké národné futsalové družstvo mužov je národné družstvo mužov, ktoré reprezentuje Turecko v medzinárodných futsalových súťažiach a priateľských zápasoch. Funguje pod záštitou "Türkiye Futbol Federasyonu" (TFF). Svoj prvý zápas odohralo až v roku 2006, Rumunsku podľahlo . Vo februári 2016 mu patrilo vo svetovom rebríčku 56. miesto. 
Vrcholné podujatia.
Na majstrovstvách sveta FIFA sa tureckému družstvu nepodarilo kvalifikovať ani raz. Vo svojej prvej kvalifikácii na MS 2008 skončilo v skupine tretie za Portugalskom a Slovenskom. V kvalifikácii na MS 2012 začínalo najprv v predkvalifikačnej skupine, ktorú vyhralo a postúpilo do kvalifikačnej skupiny 6, kde po 3 prehrách s Českom, Bieloruskom a Holandskom skončilo v skupine posledné.
Turecko absolvoval 2 neúspešné kvalifikácie na majstrovstvá Európy UEFA. V roku 2007 vyhralo svoju predkvalifikačnú skupinu, ale v kvalifikačnej skupine 1 skončilo po 3 prehrách posledné. V roku 2010 neprešlo ani cez predkvalifikačnú skupinu konanú v Izraeli. Predkvalifikačnú skupinu na ME 2012 vyhralo a v kvalifikačnej skupine 5 po prekvapujúcich výhrach nad Maďarskom a Belgickom postúpilo na svoje prvé ME. Tie sa konali v Chorvátsku a Turecko na nich po 2 prehrách s Talianskom a Ruskom skončilo v základnej skupine posledné, keď strelilo iba jeden gól. V kvalifikácii na ME 2014 skončilo turecké družstvo na domácej pôde na 3. mieste a na ME sa neprebojovalo.
Žiga Turk

Dr. Žiga Turk (* 4. február 1962, Ľubľana) je slovinský politik.
Životopis.
Narodil sa v Ľubľane, v roku 1986 ukončil štúdium na Stavebnej fakulte Univerzity v Ľubľane, v roku 1989 získal titul magistra v obore informatiky a v roku 1992 dizertáciu na Fakulte stavebníctva. Počas svojej akademickej kariéry pôsobil tiež ako hosťujúci pedagóg na Kungliga Tekniska högskolan vo Švédsku a na Istanbulskej technickej univerzite v Turecku. 
Od osemdesiatych rokoch sa venoval propagácii mikropočítačov. V roku 1984 spoluzakladal prvé juhoslovanské periodikum o mikropočítačoch – . Podieľal sa na zavádzaní internetu do Slovinska a sám vyvinul niekoľko webových aplikácií. Zastával tiež funkcie v štatutárnych orgánoch rôznych spoločností. Neskôr spolupracoval na príprave Národného programu výskumu a vývoja pre obdobie 20062010 a Stratégie projektov cieľového výskumu. Bol členom skupiny pre daňovú reformu a súčasne členom vedeckej rady Slovinskej agentúry pre výskum. V marci 2007 sa stal ministrom bez kresla zodpovedným za rozvoj. Od novembra 2008 bol generálnym tajomníkom Reflexnej skupiny pre diskusiu o budúcnosti EU. Vo februári 2012 sa stal ministrom v druhom Janšiovom kabinete.
Bieloruské národné futsalové družstvo mužov

Bieloruské národné futsalové družstvo mužov je národné družstvo mužov, ktoré reprezentuje Bielorusko v medzinárodných futsalových súťažiach a priateľských zápasoch. Funguje pod záštitou "Belaruskaja Federacija Futbola" (BFF). Svoj prvý zápas odohralo v roku 1994, Ukrajine podľahlo . V novembri 2012 mu patrilo v medzinárodnom rebríčku FIFA 18. miesto. 
Vrcholné podujatia.
Na majstrovstvách sveta FIFA sa bieloruskému družstvu nepodarilo kvalifikovať ani raz. V kvalifikácii na MS 2000 skončilo v skupine tretie za Holandskom a Juhosláviou. V roku 2004 vyhralo svoju skupinu ale neprešlo po 2 prehrách s Ukrajinou cez následné play-off. Rok 2008 mal podobný priebeh, po výhre vo svojej skupine neprešlo po prehre doma a remíze vonku s Ruskom v play-off. V kvalifikácii na MS 2012 postúpilo zo svojej kvalifikačnej skupiny 6 spolu s Českom, ale v následnom play-off dvakrát prehralo s Portugalskom.
Bielorusko absolvovalo 6 neúspešných kvalifikácií na Majstrovstvá Európy UEFA. Najbližšie k postupu malo v rokoch 2001, 2003 a 2007, keď zakaždým skončilo v skupine druhé ako prvé nepostupujúce družstvo. Zlom nastal v roku 2009, keď spolu s Talianskom postúpilo na ME 2010 ako jeden zo 4 tímov, ktoré sa kvalifikovali s druhých miest v skupinách. Na samotných ME, ktoré sa konali v Maďarsku v skupine prehralo so Španielskom vysoko a remizovalo s Portugalskom a ďalej nepostúpilo. V kvalifikačnej skupine 3 na ME 2012 skončilo druhé za Portugalskom a nepostúpilo na európsky šampionát, rovnako ako aj o 2 roky neskôr, keď skončilo až na 4. priečke.
Kazašské národné futsalové družstvo mužov

Kazašské národné futsalové družstvo mužov je národné družstvo mužov, ktoré reprezentuje Kazachstan v medzinárodných futsalových súťažiach a priateľských zápasoch. Funguje pod záštitou "Kazakstannyh Futbol Federacijasy" (KFF). Svoj prvý zápas odohralo v roku 1996, Iránu podľahlo v ázijskej kvalifikácii na MS 1996 vysoko . V októbri 2021 mu patrilo vo svetovom futsalovom rebríčku 6. miesto. 
Vrcholné podujatia.
Na majstrovstvách sveta FIFA sa kazašskému družstvu podarilo kvalifikovať trikrát, prvýkrát v roku 2000. Na MS, ktoré sa konali v Guatemale, sa kvalifikovalo ako strieborný tím z majstrovstiev Ázie 2000. Na samotných MS však v základnej skupine prehralo všetky 3 zápasy; najtesnejšie s domácou Guatemalou . Z európskych kvalifikácií neskôr nepostúpilo. V európskej kvalifikácii na MS 2012 nepostúpilo z kvalifikačnej skupiny 7, keď v nej skončilo posledné za Ruskom, Maďarskom a Lotyšskom. O štyri roky neskôr vyhralo svoju kvalifikačnú skupinu a druhýkrát sa kvalifikovalo na záverečný turnaj. Ten sa konal v Kolumbii a kazašské družstvo sa na ňom prebojovalo do osemfinále, v ktorom prehralo so . Na treťom turnaji v roku 2021 sa prebojovalo až do semifinále, kde prehralo s neskorším víťazom z a potom v zápase o bronz s a obsadilo konečné 4. miesto.
Kazachstan sa zúčastnil 3 ázijských šampionátov. Na prvých dvoch dosiahol svoje najväčšie úspechy. V roku 1999 v Malajzii skončil bronzový, keď v boji o 3. miesto zdolal Japonsko po predĺžení. A v roku 2000 v Thajsku po výhre vo svojej základnej skupine a postupe cez Japonsko v semifinále skončil strieborný, keď vo finále podľahol najúspešnejšiemu ázijskému družstvuIránu . V roku 2001 v Iráne síce vyhral svoju základnú skupinu, vo štvrťfinále ale podľahol po penaltovom rozstrele Japonsku.
V roku 2002 sa Kazašská futbalová federácia presídlila z AFC do UEFA, a kazašský tím si musel postup na európskej kontinentálny šampionát vybojovávať v kvalifikácii. V nasledujúcej v roku 2003 ešte nenastúpil a v kvalifikácii na ME 2005 skončil už v predkvalifikácii. Na ďalších dvoch z predkvalifikácie už postúpil, ale v kvalifikačných skupinách skončil zhodne na nepostupovom 3. mieste. V kvalifikácii na ME 2012 bol Kazachstan prvýkrát nasadený už do hlavnej kvalifikácie, v nej však skončil rovnako ako predtým na 3. mieste za postupujúcim Španielskom a Azerbajdžanom. Rovnako dopadol aj o 2 roky neskôr v lotyšskej skupine hlavnej kvalifikácie a len tesne mu unikol postup do baráže o postup na ME. Na európsky šampionát postúpilo prvýkrát v roku 2016 a hneď pri svojom prvom štarte prekvapujúco získalo bronz, keď v zápase o 3. miesto zvíťazilo nad družstvom hostiteľskej krajiny zo . O dva roky neskôr v Slovinsku skončilo na 4. mieste, keď v zápase o bronz prehralo s .
Sudán (rozlišovacia stránka)

Sudán (slovenský normovaný a kodifikovaný tvar; tvary používané do 50./60. rokov 20. stor.: "Sudan", "Súdán"; po arabsky: "as-Súdán") môže byť:
Židia vo Švédsku

Židovská komunita vo Švédsku v súčasnosti číta približne 18 000 osôb židovského vyznania. Štokholm má najväčšiu židovskú komunitu so základnou školou, škôlkou, knižnicou, židovským rádiom a dvojmesačníkom "Judisk Krönika". Židovské komunity sú aj v mestách Malmö, Göteborg, Borås, Helsingborg, Lund a Uppsala. Synagógy sa nachádzajú v Štokholme (2 ortodoxné a 1 konzervatívna), Göteborgu (1 ortodoxná a 1 konzervatívna), Malmö (ortodoxná) a Norrköpingu (vzhľadom na nízky počet členov židovskej komunity sa tu nekonajú pravidelné bohoslužby).
Dejiny.
História Židov vo Švédsku siaha do 17. storočia. V dôsledku imigračných vĺn aškenázskych Židov z Ruska a Poľska do Švédska v rokoch 1850–1920 sa židovská populácia rozrástla na 6500 osôb (v roku 1920). Po 1. svetovej vojne bola židovská imigrácia regulovaná, aj keď malé skupiny nemeckých, českých a rakúskych Židov boli do Švédska vpustené. V predvojnovom období 2. svetovej vojny imigrovalo do Švédska zhruba 3000 Židov, aby unikli pred nacistickou perzekúciou. Aj keď bolo Švédsko v priebehu 2. svetovej vojny neutrálnou krajinou, pomohlo uľahčiť záchranu mnoho Židov z okolitých štátov. V roku 1932 bolo poskytnutý azyl 900 nórskym Židom a asi najvýznamnejší vôbec bol presun celej dánskej židovskej komunity - približne 8000 osôb - do Švédska v októbri roku 1943. Švédsky diplomat Raoul Wallenberg tiež zachránil tisíce maďarských Židov v Budapešti. V povojnovom období sa vo Švédsku natrvalo usadilo mnoho židovských utečencov z pobaltských krajín, Rumunska a Poľska. Niekoľko vĺn utečencov z Maďarska prišlo v rokoch 1956 a 1968 a z Poľska v rokoch 1968-1970. V rokoch 1945–1970 sa tak židovská populácia vo Švédsku zdvojnásobila.
František Fuga

František Jozef Fuga (rodným menom František Figa; * 9. jún 1923, Vinné – 9. november 1987, Hamilton, Kanada) bol generálny vikár Slovenského gréckokatolíckeho biskupstva sv. Cyrila a sv. Metoda v Kanade, tretí predseda Zahraničnej Matice slovenskej v rokoch 19741987 a duchovný správca gréckokatolíckej farnosti v Hamiltone.
Biografia.
Narodil sa 9. júna 1923 vo Vinnom do rodiny obuvníka Emila Figu zo Stropkova. Strednú školu vychodil v Michalovciach, kde 2. mája 1944 zmaturoval. Hneď na to sa prihlásil do Bohosloveckého seminára v Bratislave. Už o rok ho vyslali študovať do Ríma. 5. marca 1950 bol vysvätený za kňaza. Po vysvätení si doplnil štúdiá na Lateránskej univerzite, ktorú ukončil v roku 1952. V roku 1954 sa stal správcom gréckokatolíckej farnosti v Hamiltone. Neskôr sa stal generálnym vikárom Slovenského gréckokatolíckeho biskupstva sv. Cyrila a sv. Metoda. 
Bol významným národným buditeľom Slovákov v zahraničí. V rokoch 19741987 bol tretím predsedom Zahraničnej Matice slovenskej. Bol literárne činný. K jeho najvýznamnejším činom patrí návrh zástavy ZMS – slovanskej trikolóry s dvojkrížom na trojvrší umiestneným v strede (v spoluautorstve s Dr. J. Cincíkom). Pri návrhu novej ústavy SR sa akceptovala zástava Msgr. Fugu ako základ novej vlajky. 
Zomrel 9. novembra 1987 v Hamiltone v Kanade.
Šari

Šari je rieka v centrálnej Afrike. Preteká štátmi Čad, Kamerun a Stredoafrická republika. Rieka je od prameňa dlhá 1377 km a povodie má rozlohu . Rieka ústi do Čadského jazera a tvorí 90 % prítoku jazera.
Konžský frank

Konžský frank je oficiálna mena Konžskej demokratickej republiky. Jeden frank sa skladá zo 100 centimov. 
Dejiny.
Konžský frank sa používal od nezávislosti do roku 1967, keď bol nahradený zairom. Od roku 1998 po páde Mobutuho Zairu bol obnovený konžský frank s kurzom 1 frank = 100,000 nových zairov, čo je starých frankov z roku 1967. Bankovky od 1 centime do 20 frankov sa už nepoužívali v roku 2012.
Joseph Kabila

Joseph Kabila Kabange (* 4. jún 1971, Hewa Bora v provincii Sud-Kivu) je bývalý prezident Konžskej demokratickej republiky v rokoch 2001-2019. Bol zvolený 27. novembra 2006 a znovu 28. novembra 2011.
Životopis.
Narodil sa v Hewa Bora v provincii Sud-Kivu na východe dnešnej Demokratickej republiky Kongo v rodine neskoršieho povstaleckého vodcu a konžského prezidenta Laurenta-Désiré Kabily. Avšak o legitimite jeho otcovstva, jeho veku a mieste narodenia panujú určité pochybnosti. Základnú aj strednú školu dokončil v Tanzánii (v Dar es Salaame a Mbeyi). Po prvej konžskej vojne, ktorej sa po boku svojho otca účastnil od roku 1996, odišiel študovať na Národnú univerzitu obrany v Pekingu.
Dňa 26. januára 2001 sa stal najmladším africkým prezidentom. Jeho mandát bol potvrdený v roku 2006, kedy v prvých demokratických voľbách v dejinách tejto krajiny porazil svojho súpera Bembu. Po druhýkrát bol zvolený 28. novembra 2011, potom čo porazil Étienna Tshisekediho, bývalého premiéra za mobutuovského režimu.
V decembri 2016 Kabilovi vypršal druhý a podľa ústavy posledný mandát, no Kabila sa odmietol vzdať moci, čo vyvolalo vlnu nevôle opozície a nepokoje v krajine. Polotické strany sa vtedy dohodli, že nové prezidentské voľby sa uskutočnia do konca roka 2017, avšak vzhľadom na neutíchajúce nepokoje a logistické prekážky sa termín volieb posunul až na 23. decembra 2018. V auguste 2018 Kabila oznámil, že nebude kandidovať v prezidentských voľbách. Prezidentské voľby vyhral Félix Tshisekedi, ktorý vystriedal Kabilu vo funkcii v januári 2019.
V októbri 2021 Joseph Kabila obhájil svoju diplomovú prácu na Univerzite v Johannesburgu. Na konci päťročného štúdia mu bol udelený magisterský titul v odbore politológia a medzinárodné vzťahy.
Robert Adams

Robert Adams (* 5. október 1917, Far Cotton, Northamptonshire – † 5. apríl 1984, Great Maplestead) bol anglický sochár. 
V rokoch 1933-1944 študoval na Northampton School of Art. Počas 2. svetovej vojny pracoval ako inžinier, po nej až do roku 1960 učil na Central School of Arts and Crafts v Londýne. Bol konštruktivistom, jeho diela sú charakteristické veľkými rozmermi a geometrickými tvarmi. Venoval sa i maľbe, ktorá mala podobný štýl. Pracoval spočiatku s drevom, neskôr i s kameňom a kovom.
Adams (priezvisko)

Adams je veľmi časté anglické priezvisko:
Štyri posvätné vrchy budhizmu

Štyri posvätné vrchy budhizmu (čín: 四大佛教名山, pchin-jin: Sìdà fójiào míngshān, v slovenskej transkripcii S’-ta-fo-ťiao-ming-šan) je súhrnný názov štyroch posvätných hôr budhizmu v Číne. Štyri posvätné vrchy budhizmu sú cieľom budhistických pútnikov.
Medzi Štyri posvätné hory budhizmu patria:
Laurent-Désiré Kabila

Laurent-Désiré Kabila (* 27. november 1939, Jadotville (dnes Likasi) – † 16. január 2001, Kinshasa) bol prezident Konžskej demokratickej republiky od 17. mája 1997, kedy zvrhol Mobutua Sese Seko, do 16. januára 2001 keď bol zavraždený. Po jeho smrti prevzal úrad prezidenta Joseph Kabila.
Život.
Kabila sa narodil v Jadotville (dnešné Likasi) v provincii Katanga Belgického Konga. Vyštudoval politickú filozofiu vo Francúzsku a v Tanzánii.
V 60. rokoch bojoval v mládežníckych oddieloch Patrice Lumumbu proti katangským separatistom vedeným Moiseom Tshombeom. Po Lumumbovej smrti sa Kabila zapojil do proti-Mobutuovských síl. Viedol napríklad útok povstalcov z tanzánijskej Kigomy. V tomto období krátko spolupracoval aj s Che Guevarou, ktorý však Kabilu považoval za nespoľahlivého. Povstanie bolo skoro potlačené.
V roku 1967 sa Kabila so svojimi bojovníkmi presunul do hornatej oblasti Fizi Baraka v Sud-Kivu, kde založil Ľudovú revolučnú stranu (LRS). Za podpory Čínskej ľudovej republiky v Sud-Kivu vytvoril marxistický štát postavený na kolektívnom poľnohospodárstve, vydieraní a pašovaní nerastných surovín. V priebehu 70. a 80. rokov sa vďaka tomu Kabilovi podarilo nazhromaždiť značné bohatstvo. V tomto období sa navyše postupne zoznámil s Yowerim Musevenim, budúcim prezidentom Ugandy, tanzánijským prezidentom Juliusom Nyerereom a Paulom Kagameom, neskorším prezidentom Rwandy.
Kolumbijské národné futsalové družstvo mužov

Kolumbijské národné futsalové družstvo mužov je národné družstvo mužov, ktoré reprezentuje Kolumbiu v medzinárodných futsalových súťažiach a priateľských zápasoch. Funguje pod záštitou "Federación Colombiana de Fútbol" (FCF). Prvý medzinárodný zápas absolvovalo v roku 2003. Jeho najväčším úspechom je postup do semifinále MS v roku 2012. V júli 2018 mu patrilo vo svetovom futsalovom rebríčku 14. miesto. 
Vrcholné podujatia.
Na majstrovstvách sveta FIFA sa kolumbijskému družstvu v rokoch 2003 a 2008 nepodarilo kvalifikovať. Prvýkrát sa mu to podarilo až v roku 2012, keď v novovytvorenej juhoamerickej kvalifikácii skončilo na postupovom 4. mieste. Na šampionáte postúpilo z 2. miesta svojej základnej skupiny do osemfinále, kde prekvapujúco zdolalo Irán, a vo štvťfinále takisto prekvapujúco aj Ukrajinu. Postupom do semifinále dosiahlo svoj najväčší úspech. V semifinále nestačilo na Brazíliu a v boji o 3. miesto ani na Taliansko. O štyri neskôr, keď turnaj MS organizovala práve Kolumbia, skončilo už v osemfinále, v ktorom prehralo s . 
Na juhoamerických majstrovstvách sa zúčastnilo 5-krát, prvýkrát až v roku 2003. Najlepšie umiestnenie dosiahlo v roku 2011, keď v Argentíne postúpilo do semifinále a napokon skončilo štvrté. Štvrté miesto dosiahlo aj v roku 2015 v Ekvádore, keď v zápase o bronz prehralo s Brazíliou. 1 zlatú a 2 bronzové medaily sa mu podarilo získať na Juhoamerických hrách. V rokoch 2009 a 2013 zvíťazilo na turnaji Bolivarianských hier, ku ktorým pridalo striebro z turnaja v roku 2013.
Dvakrát sa Kolumbia zúčastnila prestížneho turnaja Grand Prix de Futsal v Brazílii, na ktorom v roku 2005 obsadila 2. mieste.
Sean Rogerson

Sean Rogerson, narodený ako Sean Patrick Rogerson (* 30. september 1977, Sherwood Park, Alberta, Kanada) je kanadský herec. Patrí medzi najlepších hororových hercov.
Bolívijské národné futsalové družstvo mužov

Bolívijské národné futsalové družstvo mužov je národné družstvo mužov, ktoré reprezentuje Bolíviu v medzinárodných futsalových súťažiach a priateľských zápasoch. Funguje pod záštitou "Asociación del Fútbol Boliviano" (AFB). Prvý medzinárodný zápas absolvovalo v roku 2003. V júli 2018 mu patrilo vo svetovom futsalovom rebríčku 63. miesto. 
Vrcholné podujatia.
Na majstrovstvách sveta FIFA sa bolívijskému družstvu nepodarilo ani raz kvalifikovať. Ani z 3 kontinentálnych šampionátov, ani z novovytvorenej juhoamerickej kvalifikácie v roku 2012, na ktorej skončilo až na 9. mieste (postupovali 4 družstvá). 
Na juhoamerických majstrovstvách dosiahlo svoj najlepší výsledok v roku 2000, v ktorom skončilo na 4. priečke. V súboji o bronz prehralo s Uruguajom . 
Úspech v podobe bronzu získalo aj na Juhoamerických hrách v roku 2002, ktoré sa konali v Rio de Janeiro a v roku 2009 skončilo strieborné na Bolivarianských hrách, ktoré sa konali v bolívijskom Sucre.
Čilské národné futsalové družstvo mužov

Čilské národné futsalové družstvo mužov je národné družstvo mužov, ktoré reprezentuje Čile v medzinárodných futsalových súťažiach a priateľských zápasoch. Funguje pod záštitou "Federación de Fútbol de Chile" (FFC). Prvý medzinárodný zápas absolvovalo už v roku 1987. V apríli 2017 mu patrilo vo svetovom rebríčku 66. miesto. 
Vrcholné podujatia.
Na majstrovstvách sveta FIFA sa čilskému družstvu nepodarilo ani raz kvalifikovať. Ani z 4 kontinentálnych šampionátov, ani z novovytvorenej juhoamerickej kvalifikácie v roku 2012, na ktorej skončilo na 6. mieste (postupovali 4 družstvá). 
Na juhoamerických majstrovstvách dosiahlo svoj najlepší výsledok v rokoch 1996 a 2015, keď skončilo na 5. priečke. Trikrát sa zúčastnilo aj Juhoamerických hier, zakaždým však skončilo posledné. V roku 2014, keď hry organizovalo práve čilské Santiago, získalo vôbec prvý bod po remíze s .
Alamani

Alamani alebo Alemani bol zväz germánskych kmeňov svébskeho pôvodu historicky doložený od 3. storočia. 
Alamani obývali polabskú oblasť, ktorá sa rozprestierala od Meklenburska po Čechy. Odtiaľto podnikali výboje na horný Rýn a do Podunajska. Vybojovali početné bitky s Rimanmi, prenikli aj na územie dnešného Talianska. Pri meste "Mediolanum" (dnešné Miláno) ich porazil cisár Gallienus. 
V roku 357 ich porazil cisár Julián Apostata pri sídle "Argentoratum" (dnešný Štrasburg).
Kmeňový zväz Alamanov sa v 5. storočí usadil a rozšíril na území dnešného juhozápadného Nemecka a Švajčiarska.
V období 496 - 497 boli pod nadvládou Frankov, pričom až v roku 536 boli definitívne podrobení. 
Archeologické nálezy v súvislosti s Alamanmi sa vyskytujú v horizonte 5. až 8. storočia. Boli odkryté pohrebiská (Hailfingen, Schretzheim, Mengen), početné vidiecke sídla a opevnené hradiská (Glauberg).
Burgundi

Burgundi boli východogermánsky kmeň alebo kmeňový zväz. Ich pôvod nie je jasný. Stredoveké pramene uvádzajú, že pochádzali z dánskeho ostrova Bornholm (Borgundarholm), podľa iných bádateľov zase z južného Nórska. Pôvodne sídlili medzi riekami Odra a Nisa, odkiaľ ich okolo roku 200 vytlačili Gepidi smerom do Lužice a Sliezska. V tejto oblasti natrafili na Longobardov, ktorí ich časť zotročili a časť ustupovala na západ až k sútoku riek Mohan a Rýn. Toto teritórium obsadili v období 2. polovice 4. storočia. 
Ich prítomnosť v tomto regióne možno doložiť nálezmi hrobov v okolí miest Würzburg, Mainz, Speyer. 
Ich štátny celok s centrom vo Wormse zničili hunské nájazdy. Zmienka o tom sa nachádza napríklad v závere eposu o Nibelungoch.
V roku 443 im rímsky vojvodca Flavius Aetius určil teritórium v Sapaudii, neskoršom Savojsku. 
V roku 451 sa zúčastnili bitky na Katalaunských poliach na strane Rímskej ríše a vojvodcu Flavia Aetia proti Atilovi.
Burgundi boli ešte okolo roku 370 pohanmi. Neskôr prijali kresťanstvo pričom konvertovali z ariánstva. 
Kráľ Gundobad (480 - 516), ktorý bol arián, písomne upravil vzťahy medzi Burgundmi a galsko-rímskymi usadlíkmi z čias rímskej provincie v dvoch zákonoch: "Lex Burgundionum" a "Lex Romana Burgundionum" v roku 506. Po usadení sa vládnuca vrstva Burgundov romanizovala. Širokých ľudových vrstiev sa však romanizácia dotkla slabo. Dedičstvo Burgundov pretrvalo v geografických názvoch a v provensalčine vo forme niektorých jazykových vplyvov.
Po roku 500 sa ríša Burgundov dostávala častejšie do bojových konfliktov s Frankami a v roku 534 jej politická a kultúrna samostatnosť zanikla.
Samsung Galaxy S III

Samsung Galaxy S III (GT-i9300) je smartphone vyvinutý spoločnosťou Samsung. Používal operačný systém Android 4.0 Ice Cream Sandwich, po 29. auguste 2013 je dostupný upgrade na verziu Android 4.3 Jelly Bean.
Samsung Galaxy S III sa vyrába v 4 farebných verziách, z toho 2 sú dostupné pre Slovensko: "Pebble blue" a "Marble White". Nabíjanie je riešené cez univerzálny konektor microUSB. Hlavný fotoaparát telefónu je schopný zaznamenávať video vo full HD rozlíšení frekvenciou 30 FPS, predná kamera video v HD (720p). Hodnoty SAR telefónu sú 0,342 W/kg na oblasť hlavy a 0,547 W/kg na telo (norma 2 W/kg).
Zoznam najvyšších stavieb v Európskej únii

Toto je zoznam najvyšších stavieb v Európskej únii. Zoznam obsahuje len stavby vyššie ako 300 m.
Mahani Teaveová

Mahani Teaveová (* 14. február 1983, Honolulu, Havaj, USA) je čilská klaviristka. Získala niekoľko ocenení v medzinárodných súťažiach a v roku 2007 bola Radou starších obyvateľov zvolená za kultúrnu vyslankyňu Veľkonočného ostrova.
Životopis.
Narodila sa 14. februára 1983 v Honolulu na Havaji americkej matke a domorodcovi pochádzajúcemu z Veľkonočného ostrova, na ktorom do svojich deviatich rokov žila s rodičmi. V hlavnom meste Hanga Roa začala cvičiť hru na klavír pod vedením americkej violončelistky Eriky Putneyovej, ktorá bola učiteľkou na tamojšej novej ľudovej škole hudby. 
Ešte v roku 1992 sa Mahani Teaveová na ostrove stretla s popredným čilským klaviristom Robertom Bravom, ktorý jej poradil, aby odišla študovať do Čile. Jej rodina sa z toho dôvodu koncom roku 1992 odsťahovala do mesta Valdivia. V nasledujúcom roku začala študovať na konzervatóriu na univerzite Austral de Chile u klaviristu Ximenu Cabella. Umelecké štúdium hru na klavír absolvovala v novembri 2001 s vyznamenaním.
Po ukončení štúdia v Čile pokračovala v štúdiách na Clevelandskej hudobnej univerzite (“Cleveland Institute of Music”) u profesora Sergeja Babajana v štáte Ohio v USA.
Ocenenia.
V roku 1999 bola ocenená najvyššou cenou národnej a medzinárodnej súťaže Claudia Arraya, získala tiež cenu za najlepší film v hereckej talentovej súťaži. V decembri 2001 vyhrala prvú cenu v umeleckej kategórii do dvadsaťosem rokov na medzinárodnej klavírnej súťaži na Malorke v Palma de Mallorca. V roku 2004 vyhrala súťaž s klavírnym koncertom symfonického orchestra na Clevelandskom hudobnom inštitúte, kde predviedla sólový klavírny koncert.
Mexické národné futsalové družstvo mužov

Mexické národné futsalové družstvo mužov je národné družstvo mužov, ktoré reprezentuje Mexiko v medzinárodných futsalových súťažiach a priateľských zápasoch. Funguje pod záštitou "Federación Mexicana de Fútbol" (FMF). Prvý medzinárodný zápas absolvovalo v roku 1994. V októbri 2016 mu patrilo vo svetovom rebríčku 48. miesto. 
Vrcholné podujatia.
Na majstrovstvá sveta FIFA sa dokázalo kvalifikovať až na šiesty pokus. Na kontinentálnom šampionáte v roku 2012 skončilo na postupovom 4. mieste. Na MS 2012, ktoré sa konali v Thajsku, skončilo vo svojej základnej skupine posledné, keď zaznamenalo 3 prehry postupne s Argentínou, Austráliou a Talianskom. 
Jeho najväčším úspechom je bronzová medaila na majstrovstvách CONCACAF-u, hneď na prvom turnaji v roku 1996. V boji o bronz vtedy zdolalo Guatemalu. Na ďalších štyroch kontinentálnych šampionátoch skončilo na 4., resp 5. mieste. V roku 2012 opäť postúpilo do semifinále turnaja, a opäť ho prehralo a potom aj zápas o bronz, keď v ňom nestačilo na Panamu po predĺžení.
Ragby (skupina hier)

Ragby (starší pravopis: rugby, zastarano (u nás spravidla najmä vo vzťahu k pätnástkovému ragby) "rugby-football"; po anglicky "Rugby", "rugby", "Rugby football", "rugby football", "rugger") je skupina kolektívnych loptových športov, ktoré vznikli postupným rozdelením pôvodnej rovnomennej futbalovej hry, ktorá vznikla na zač. 19. storočia v roku 1823 v škole v meste Rugby. Dnes je de facto priamym pokračovateľom tejto pôvodnej hry hra nazývaná po anglicky rugby union, po slovensky obyčajne ragby (v najužšom zmysle).
O pravopise slova ragby/rugby.
Názov ragby/rugby je odvodený od názvu spomínaného mesta Rugby. V angličtine sa slovo ako názov hry píše buď s veľkým začiatočným r (Rugby) alebo novšie aj s malým začiatočným r.
V slovenčine sa pôvodne písalo rugby (vždy s malým r).
V "Slovníku slovenského jazyka" (časť 3 z roku 1963) sa uvádza tvar rugby. V "Pravidlách slovenskej výslovnosti" z roku 1984 je takisto tvar rugby. V "Pravidlách slovenského pravopisu", ktoré vychádzali pred rokom 1991, sa slovo vôbec nevyskytuje, ale neskorší spoluautor PSP M. Považaj už v roku 1985 v "Kultúre slova" vyjadril svoj názor, že správny je aj tvar ragby. V "Pravidlách slovenského pravopisu" z roku 1991 je už slovo uvedené, a to ako dva rovnocenné tvary: ragby aj rugby.. V "Pravidlách slov. pravopisu" z roku 2000 (a ich dotlači z roku 2013) je už uvedený ako kodifikovaný tvar iba tvar ragby.
Z nekodifikačných slovníkov slovenčiny sa tvar ragby prvýkrát objavuje (ako alternatíva popri tvare rugby) v "Slovníku cudzích slov" Ivanovej-Šalingovej a Maníkovej z roku 1979. Ragby alebo rugby boli ako dve možnosti uvedené ešte vo vydaní toho istého slovníka z roku 2000 ("Veľký slovník cudzích slov").
Treba poznamenať, že v češtine bol tvar ragby namiesto staršieho tvaru rugby na rozdiel od slovenčiny kodifikovaný už v 60. rokoch 20. storočia (Slovník spisovného jazyka českého, rok 1966), a to rovno ako jediný správny; používal sa aj v českojazyčných česko-slovenských normách už v 60. rokoch. Dodnes sa správne píše ragby.
Napriek jedinému kodifikovanému tvaru ragby, používajú samotní hráči ragby na Slovensku od začiatku 21. storočia, zdá sa, prevažne tvar rugby. Slovenská rugbyová únia sa píše s u v názve
Varianty/druhy ragby.
Existujú tieto druhy ragby:
Existujú aj športy podhladinové ragby a rugby fives, ktoré ale s ragby nemajú okrem názvu takmer nič spoločné.
Dejiny.
Rané dejiny pozri v článku ragby (Rugby Union).
Panamské národné futsalové družstvo mužov

Panamské národné futsalové družstvo mužov je národné družstvo mužov, ktoré reprezentuje Panamu v medzinárodných futsalových súťažiach a priateľských zápasoch. Funguje pod záštitou "Federación Panameña de Fútbol" (FEPAFUT). Prvý medzinárodný zápas absolvovalo v roku 2004. V júli 2018 mu patrilo vo svetovom futsalovom rebríčku 25. miesto. 
Vrcholné podujatia.
Na majstrovstvá sveta FIFA sa panamské družstvo dokázalo kvalifikovať na tretí pokus, keď na kontinentálnom šampionáte v roku 2012 skončilo na postupovom 3. mieste. Na MS 2012, ktoré sa konali v Thajsku a na ktorých viedol družstvo kubánsky tréner Agustin Campuzano, skončilo vo svojej základnej skupine na 3. pozícii, keď zaznamenalo 2 prehry s Španielskom a tesne s Iránom a zvíťazilo nad ďalším nováčikom MS z Maroka vysoko . Postúpilo do osemfinále, ale v ňom utŕžilo svoju rekordnú prehru, keď podľahlo neskoršiemu víťazovi z Brazílie. O štyri roky neskôr sa na turnaj v Kolumbii opäť kvalifikovalo, v základnej skupine vyhralo nad , tentoraz ale do play-off nepostúpilo.
Najväčším úspechom Panamy je stieborná medaila na majstrovstvách CONCACAF-u, ktorú získala v roku 2016. Na prvých troch kontinentálnych šampionátoch neštartovala. Na šampionát 2004 sa kvalifikovala cez Kanadu, z ktorou v dvojzápase doma najprv prehrala a na druhý deň zvíťazila a postúpila. Na samotnom šampionáte nepostúpila do semifinále turnaja a skončila na 5. mieste. V roku 2008 skončila o stupienok vyššie a na kontinentálnom šampionáte v roku 2012 sa tešila z bronzovej medaily. V boji o 3. miesto zdolala Mexiko po predĺžení. O štyri roky neskôr v Kostarike sa dostala dokonca do finále turnaja, v ktorom prehrala s .
V roku 2013 získalo družstvo na futsalovom turnaji Stredoamerických hier striebornú medailu, vo finále prehralo s až po predĺžení. O 4 roky neskôr turnaj vyhralo, keď vo finálovom stretnutí zvíťazilo nad Kostarikou.
José Fernando Bonaparte

José Fernando Bonaparte (* 14. jún 1928, Rosario, Argentína† 18. február 2020, Mercedes) bol argentínsky paleontológ, preslávený nálezmi niekoľkých desiatok juhoamerických dinosaurov. Bol synom talianskeho námorníka, vyrástol v Buenos Aires. 
Fosílie začal zbierať už ako veľmi mladý a bez formálneho vzdelania dokázal urobiť veľké pokroky. Neskôr sa stal kurátorom paleontologických zbierok a v 70. rokoch bol menovaný Doctor honoris causa a stal sa jedným z popredných vedcov v Argentíne. Dnes je predovšetkým jeho zásluhou, že Argentína je jednou z najväčších fosílnych „pokladníc“ sveta.
Pomenoval napríklad rody Abelisaurus, Alvarezsaurus, Amargasaurus, Argentinosaurus, Carnotaurus, Piatnitzkysaurus a Saltasaurus.
Megalosauroidea

Megalosauroidea (neformálne megalosauroidy) alebo Spinosauroidea bola pomerne početná nadčeľaď dravých dinosaurov zo skupiny tetanury (Tetanurae). Podľa niektorých novších názorov táto nadčeľaď patrí v rámci tetanurov do Carnosauria.
Megalosauroidea žili v období strednej jury až spodnej alebo snáď aj vrchnej kriedy. 
Samotný rod "Megalosaurus", od ktorého je odvodený názov skupiny, sa v roku 1824 stal vôbec prvým vedecky opísaným nelietavým dinosaurom. 
Systematika.
nadčeľaď Megalosauroidea:
Spinosauridae.
Spodnokriedovú čeľaď Spinosauridae zastupovali štíhle teropody s veľkými pazúrmi na predných končatinách, ktoré mali hlavy podobné hlavám krokodílov – dlhé, úzke a nízke, čo dobre vidieť na lebke rodu Baryonyx. Nielen ich hlavy pripomínali krokodíly, ale aj ich zuby a zrejme aj spôsob života, keďže pravdepodobne išlo o rybožravce žijúce snáď podobne ako dnešný medveď grizzly.
Megalosauridae.
Megalosauridae boli stredne veľké až veľmi veľké dravce zo strednej jury až spodnej kriedy, ktoré priniesli základ typického výzoru veľkého dravého dinosaura – veľká hlava, pevne stavaný trup a krátke, no silné predné končatiny. Najväčšie úspechy dosahovali v koncom strednej jury, kedy bol v rámci tejto skupiny rozšírený aj rod Megalosaurus, prvý vedecky opísaný dinosaurus. Na druhej strane, aj počas vrchnej jury existovali dôležité formy tejto skupiny – menovite Torvosaurus.
Nové Škótsko

Nové Škótsko môže byť:
Floreské more

Floreské more sa rozkladá na ploche 240 000 km² vody v Indonézii.
Floreské more hraničí s Jávskym morom na západe, Sávskym morom na juhozápade, Makasarským prielivom na severozápade a Indickým oceánom na juhu.
More obmýva ostrovy Malé Sundy a Celebes.
Emily Deschanelová

Emily Erin Deschanelová (* 11. október 1976, Los Angeles, Kalifornia, Spojené štáty) je americká herečka a producentka. Preslávila ju úloha Dr. Temperance Brennan v seriáli "Kosti", v ktorom účinkuje od roku 2005.
Detstvo.
Deschanelová sa narodila v Los Angeles v Kalifornii, kameramanovi a režisérovi, Calebovi Deschanelovi a herečke Mary Jo Deschanelovej (rod. Weir). Jej mladšia sestra je herečka a speváčka-skladateľka, Zooey Deschanelová. Jej starý otec z otcovej strany bol Francúz z Oullins, Rhône; jej korene tiež siahajú do Švajčiarska, Holandska, Anglicka a Írska.
Deschanelová chodila na Harvard-Westlake a Crossroads School v Los Angeles. Vyštudovala odbor Divadlo na Boston University.
Marón (syn Euantha)

Marón (starogr. "Μάρων" – "Marón", ) je v gréckej mytológii syn Euantha (alebo boha Dionýza), kňaz boha Apolóna.
Marón bol kňazom boha Apolóna v meste Ismaros (na pobreží Trákie) a žil v zalesnenom areále chrámu. Keď itacký kráľ Odyseus bezdôvodne prepadol mesto Ismaros, za čo bol bohmi potrestaný stratou niekoľkých svojich mužov, ušetril život kňaza Maróna a jeho rodiny. Marón mu preto z vďačnosti dal dary, zlato v hodnote siedmich talentov, misku striebra a dvanásť pohárov vynikajúceho vína, ktoré aj keď bolo miešané s vodou malo krásnu vôňu a bolo opojné. Odyseovi sa neskôr víno od Maróna hodilo, keď ním opil strašného Kyklopa, ktorý ich uväznil v jaskyni a zjedol šiestich jeho mužov. Odyseus mu potom v spánku vypichol rozpáleným kyjom oko a tak sa mu so svojimi mužmi podarilo utiecť.
Lawrence Morris Lambe

Lawrence Morris Lambe (* 1863 – † 1919) bol kanadský geológ a paleontológ. 
Vďaka jeho výskumom sa stali známymi vrchnokriedové uloženiny v kanadskej Alberte. Lambe sa preslávil predovšetkým svojimi objavmi medzi rokmi 1897 a 1919, medzi ktorými nechýbali dinosaurie rody Centrosaurus, Monoclonius, Chasmosaurus, Euoplocephalus, Gorgosaurus, Edmontosaurus, Panoplosaurus alebo Gryposaurus. Vďaka týmto objavom začal Lambe tzv. „Zlatý vek dinosaurov“ v provincii Alberta. Ako výraz uznania bol po ňom v roku 1923 pomenovaný hadrosaurus rodu Lambeosaurus.
Lambe neobjavil len početné fosílie dinosaurov, ale aj krokodílov, bezstavovcov a hmyzu. Jeho najslávnejšie objavy sú však tie „dinosaurie“.
Zuolong

Zuolong je vyhynutý rod dravého dinosaura zo skupiny Coelurosauria. Žil vo vrchnej jure (pred približne 160 Ma) na území dnešnej Číny (autonómna oblasť Sin-ťiang). Jeho jediný druh je Zuolong salleei.
Známy je podľa neúplnej kostry (vrátane lebky) nedospelého jedinca nájdenej už v roku 2001. Dorastal do trojmetrovej dĺžky a mohol vážiť 35 kilogramov.
Zuniceratops

Zuniceratops je vyhynutý rod rohatého dinosaura, žijúceho v období vrchnej kriedy (pred približne 91 Ma) na území dnešného Nového Mexika. Jeho jediným druhom je Zuniceratops christopheri.
Veľkosť.
Dosahoval v priemere dĺžku troch až štyroch metrov a mohol vážiť 100 až 150 kilogramov.
V kultúre.
Zuniceratops sa objavuje v dokumentárnom filme Na potulkách s dinosaurami z roku 2001.
Kanadské národné futsalové družstvo mužov

Kanadské národné futsalové družstvo mužov je národné družstvo mužov, ktoré reprezentuje Kanadu v medzinárodných futsalových súťažiach a priateľských zápasoch. Funguje pod záštitou "Canadian Soccer Association" (CSA). Prvý medzinárodnýc zápas absolvovalo v roku 1989, na majstrovstvách sveta. V októbri 2016 mu patrilo vo svetovom rebríčku 55. miesto. 
Vrcholné podujatia.
Na majstrovstvá sveta FIFA sa kanadské družstvo predstavilo prvýkrát a naposledy hneď na prvých MS, keď ho pozvala Medzinárodná futbalová federácia. V základnej skupine vyhralo nad Japonskom, ale prehralo zápasy s Belgickom a Argentínou a nepostúpilo ďalej. Na ďalšie šampionáty sa nekvalifikovalo, resp. sa nezúčastnilo kontinentálnych majstrovstiev, ktoré boli zároveň kvalifikáciou na MS.
Prvýkrát sa chcela Kanada zúčastniť Majstrovstiev CONCACAF-u v roku 2004, ale v kvalifikácii neprešla cez Panamu, s ktorou v dvojzápase vonku najprv vyhrala , ale na druhý deň prehrala a nekvalifikovala sa. Na kontinentálny šampionát v roku 2012, ktorý sa konal v Guatemale sa už kvalifikovala. Priamo v dejisku majstrovstiev v kvalifikačnom dvojzápase so postúpila. V základnej skupine prehrala všetky 3 zápasy a skončila celkovo na predposlednom 7. mieste. O štyri roky neskôr postúpila na turnaj cez dvojzápas s . Na samotnom turnaji konanom v Kostarike dosiahla svoje prvé víťazstvo (s ) a obsadila celkové 6. miesto.
Syros

Syros (gr. ) je ostrov v Grécku v súostroví Kyklady. Spolu s neobývaným ostrovom Gyaros tvoria jednu obec (ktorá sa volá Syros-Ermupoli) a jednu krajskú jednotku (ktorá sa volá Syros).
Hlavné mesto je Ermupoli, iné mestá sú Ano Syros a Posidonia. Na ostrove žije približne 20 000 obyvateľov. Ostrov je významné centrum katolíckej cirkvi v Grécku.
Dejiny.
Syros bol osídlený už od tretieho tisícročia pred Kr. Bol jedným z centrov kykladskej kultúry, následne bol vystavený minojskému vplyvu, neskôr patril pod mykénsku kultúru a volal sa Συρίη (Syrie). Nakoniec sa tu usadili iónski Gréci a preto bol spojencom Atén.
Neskôr pripadol Rímskej ríši a v 4. stor. Byzantskej ríši. V 13. stor. Syros ovládli Európania, Benátčania a miestni obyvatelia prestúpili na katolícku vieru, uchovali si však grécky jazyk. Katolícku vieru si obyvatelia udržali aj počas tureckej nadvlády. V 19. stor. na ostrove žilo 4 000 obyvateľov, ale počas Gréckej vojny za nezávislosť sa tu usadili Gréci z ostrovov Dodekanézu a z Malej Ázie, ktorí sa sem utiahli pred Turkami. Tí založili aj Ermupoli a priniesli sem ortodoxnú cirkev. Koncom 19. stor. tu žilo už 22 000 obyvateľov. Začiatkom 20. stor. sa mnoho obyvateľov z ostrova usadilo v Aténach a Pireus. Syrosčania boli známi ako podnikatelia. Z ostrova Syros pochádzal aj slávny grécky spevák Markos Vamvakaris a pôvodom aj známy spisovateľ Nikos Dimu.
Homeľ

Homeľ (, ) je mesto v juhovýchodnom Bielorusku, administratívne centrum Homeľskej oblasti a Homeľského rajónu. Má rozlohu a žije tu vyše 480-tisíc obyvateľov, je druhým najväčším mestom v krajine. Prvá písomná zmienka o meste Homeľ pochádza z roku 1142. Mesto bolo po Černobyľskej havárii značne kontaminované ,avšak obyvatelia neboli nikdy evakuovaní.
Juraj Sanitra

Juraj Sanitra môže byť:
Lagaň

Lagaň () je mesto v Rusku, druhé najväčšie mesto Kalmyckej republiky a jej jediný prístav na pobreží Kaspického mora. Nachádza sa na juhovýchode Kalmycka, 310 kilometrov od hlavného mesta Elisty. V roku 2010 tu žilo 13
770 obyvateľov. Väčšinu obyvateľov tvoria budhisti. Z pohľadu turizmu je mesto zaujímavé hlavne blízkosťou Kaspického mora, ktoré umožňuje jachting a rybolov.
Dejiny.
V roku 1870 tu kresťanskí vysťahovalci založili osadu s názvom Lagaň. Počas druhej svetovej vojny v roku 1944 bolo po násilnom vysťahovaní Kalmykov Stalinom zmenené meno na "Kaspijskij", ktoré sa zachovalo aj po založení autonómnej republiky Kalmycko v roku 1957. V roku 1963 získal Kaspijskij štatút mesta a od roku 1991 bolo meno zmenené na pôvodné Lagaň. Počet obyvateľov mesta kulminoval v roku 1989, kedy tu žilo 15 824 ľudí..
Virus Bulletin

Virus Bulletin je periodikum, zameriavajúce sa na prevenciu, metódy detekcie a odstraňovania škodlivého softvéru. Vznikol v roku 1989.
Zoznam biologických článkov/DŽ

Tento index bol automaticky vygenerovaný podľa tejto . Obsahuje 3 články. Aby sa nové články zobrazili v tomto indexe, musia byť zaradené aspoň do jednej z vymenovaných kategórii. Nové a upravené kategórie sa zohľadnia pri nasledujúcom generovaní.
dži.
Džidžitka
džu.
Džungle (prírodná rezervácia)Džungľa (vegetácia)
Víťazi kanadského bodovania a najlepší strelci na ZOH

Víťazi kanadského bodovania
Najlepší strelci OH
Tux (Tirolsko)

Tux je obec v Rakúsku v spolkovej krajine Tirolsko v okrese Schwaz. Leží v údolí Zillertal v nadmorskej výške 
Žije tu obyvateľov ().
Prvá písomná zmienka o obci pochádza z roku 1280.
Od roku 1960 je na ľadovci Hintertux spustená lyžiarska zjazdovka (1 500 – ). V rokoch 1927 – 1976 tu ťažili magnezit.
Obyvateľstvo profituje najmä z turistického ruchu a miestami aj z drobného poľnohospodárstva. 
Katastrálne územie.
Obec sa skladá z piatich častí:
Gomoku

Gomoku je tradičná abstraktná dosková hra pre dvoch hráčov, ktorá pochádza z Číny. Názov hry Gomoku pochádza z Japončiny a znamená „spoj päť“. 
Na Slovensku je známy predovšetkým variant tejto hry pod názvom Piškvorky. Gomoku sa pôvodne hrávalo na priestorovo obmedzenej hracej doske, dá sa ale hrať aj na papieri. Oproti piškvorkám, pravidlá väčšinou zakazujú vytvoriť rad, ktorý má viac ako 5 kameňov. 
Pravidlá.
Gomoku sa hrá na rovnakej hracej doske ako hra Go (obvykle s 19x19 priesečníkmi). 
Každý hráč má k dispozícii hracie kamene svojej farby (biele a čierne). Hráči striedavo vykonávajú jednotlivé ťahy, pričom v každom ťahu položí hráč jeden hrací kameň svojej farby na hraciu dosku. Vyhráva ten hráč, ktorému sa ako prvému podarí vytvoriť súvislý rad piatich kameňov v ortogonálnom alebo diagonálnom smere. 
Obvykle platí pravidlo, že ak hráč vytvorí súvislý rad kameňov, ktorých je viac ako päť, hra pokračuje ďalej.
Piškvorky

Piškvorky je strategická hra pre dvoch hráčov. Najčastejšie sa hrá na (štvorčekovom) papieri. Hra je známa aj pod názvom "tic tac toe", ktorý sa používa vo Veľkej Británii, Kanade a USA. Tic-tac-toe sú ale výhradne iba 3x3 piškvorky. Medzinárodný názov pišvoriek pre n x n je Gomoku. Piškvorky patria do kategórie hier s perom a papierom, ktoré sú obľúbené medzi žiakmi na školách. 
Pravidlá.
Hraciu plochu tvorí papier (obvykle štvorčekový). Hráči striedavo kreslia na papier svoje symboly. Jeden z hráčov kreslí kolieska a druhý krížiky. Víťazom sa stáva ten hráč, ktorému sa ako prvému podarí na papieri vytvoriť súvislú radu piatich (alebo viacerých) svojich symbolov v ľubovolnom smere - ortogonálne aj diagonálne. 
Varianty.
Gomoku.
Gomoku sa hrá s takmer rovnakými pravidlami ako Piškvorky, ale s rôznym herným náradím. Piškvorky sa hrajú na neobmedzenej ploche, respektíve na papieri, ktorý sa v prípade potreby dá nadložiť ďalším papierom. Gomoku sa hrá na hracej doske, ktorá má na rozdiel od piškvoriek obmedzený počet polí. 
Rendžu.
Rendžu je upravená verzia Gomoku, ktorá vyrovnáva výhodu prvého ťahu začínajúceho hráča, pridaním ďalších pravidiel pre začiatok hry a tiež pre jej koniec. 
Šestvorky.
Šestvorky sú modifikáciou piškvoriek, ktorá sa vyrovnáva s výhodou prvého ťahu začínajúceho hráča jednoduchším spôsobom než rendžu. V každom ťahu hráč zakreslí na papier dva svoje symboly s výnimkou prvého ťahu prvého hráča, v ktorom hráč nakreslí len jeden symbol. Víťazom sa stáva hráč, ktorému sa ako prvému podarí vytvoriť súvislú radu šiestich svojich symbolov.
3D Piškvorky.
3D Piškvorky sú variantom piškvoriek, ktorá sa hrá na viacerých papieroch. 
Analýzy hry.
Holandský počítačový expert L. Victor Allis vytvoril algoritmus, ktorý na hracej ploche 15×15 zaistí začínajúcemu hráčovi výhru. Algoritmus však nebol zverejnený. Predpokladá sa, že existujú výherné stratégie pre väčšie rozmery hracej plochy, a tiež že na neobmedzenej hracej ploche existuje neprehrávajúca stratégia pre začínajúceho hráča.
Megonky (prírodná pamiatka)

Prírodná pamiatka Megonky (aj "Megoňky") je nálezisko prírodných pieskovcových útvarov vajcovitého až guľovitého tvaru.
Lokalita.
Slovensko – región Kysuce – mesto Čadca – mestská časť Milošová, osada Megoňky.
Súvislý pás (dlžka 15 km, šírka 250500 m) pravidelných zlepencových gúľ  sa tiahne pod hrebeňom Moravsko-sliezskych Beskýd od Megoniek až  po obec Klokočov. Je to najväčšie nálezisko v Európe, podobné nálezy sa našli napríklad aj na Kostarike, na Novom Zélande a v pralesoch Južnej Ameriky.
Geologicky patrí  územie k západnému úseku Flyšového pásma, ktoré sa vyznačuje nepravidelným rytmickým striedaním pieskovcov a ílovcov, Sliezkej jednotke (príkrovu), ktorá zasahuje na územie Slovenska zhruba po líniu Klokočov – kóta Bahaňa – Raková – Korcháň – Milošová. 
Táto línia je zároveň tektonickým stykom (miestom nasunutia) Magurskej jednotky (príkrovu) na Sliezsku jednotku. Pieskovcové gule sa nachádzajú práve v blízkosti tejto tektonickej línie. 
Gule umiestnené v pevnej pieskovcovej hornine, pôvodne ležali na ploche, postupne však boli zanesené pieskom a bahnom. Geologické zmeny spôsobili ich zdvihnutie do súčasnej polohy. Ležia približne 1,5 – 2 m pod dnešným terénom.
Zloženie.
hrubozrnný pieskovec sivej, sivomodrej a sivohnedej farby bez jadra, kremenec, vápenec, rohovec, červená žula, a i. Povrch gúľ je jemnozrnný.
Veľkosť.
od 30 cm – do 3 m (najväčšia guľa má priemer 3 m, hmotnosť 2530 ton a jej poznávacím znakom je pravidelný rez rozdeľujúci ju na 2 polovice).
Objavenie náleziska.
Nálezisko bolo odkryté v roku 1988 pri ťažbe v lome "Padyšák" v Turzovskej vrchovine. 
Prvá zmienka o nálezisku je z roku 1995.
V lokalite sa pôvodne nachádzalo asi 30 guľovitých kamenných útvarov s priemerom 25, viaceré z nich boli odvezené do expozícií alebo rozkradnuté do súkromných záhrad. 
V roku 2003 bolo toto územie s rozlohou 1,67 ha vyhlásené za prírodnú pamiatku v správe CHKO Kysuce.
Y (hra)

Y je abstraktná dosková hra pre dvoch hráčov. Y sa podobá hre hex a považuje sa za jej nástupcu. 
Pravidlá.
Hracia doska má tvar trojuholníka a obsahuje polia v tvare šesťuholníka. Existujú rôzne varianty hracích dosiek s rôznym počtom polí. Na doske s menším počtom polí je hra zameraná viac na taktiku, na doskách s väčším počtom polí je hra zameraná viac na stratégiu. 
Každý z hráčov má k dispozícii hracie kamene svojej farby (čierne a biele). Hráči striedavo vykonávajú jednotlivé ťahy, pričom v každom ťahu umiestni hráč na hraciu dosku jeden kameň svojej farby. Hráč, ktorému sa ako prvému podarí spojiť pomocou kameňov všetky tri strany hracej dosky, sa stáva víťazom. Rohy patria obom stranám hracej dosky, ktoré spájajú.
Sierra Nevada (USA)

Sierra Nevada je pohorie v Spojených štátoch, ktoré sa rozkladá najmä v Kalifornii a v časti Nevady. Neoficiálne je známe aj ako "the Sierra, the High Sierra" a "the Sierras".
Pohorie je ohraničené priesmykmi Fredonyer Pass na svere a Tehachapi Pass na juhu. Na západe hraničí s údolím Central Valley a na východe s Veľkou panvou. Pohorie smeruje severoseverozápadne. Západný svah pravidelne stúpa pričom východný svah tvorí príkre úbočie – kvesta.
Rieky prameniace v pohorí a tečúce na západ sa vlievajú do Tichého oceánu, pričom toky tečúce na východ sa nevlievajú do žiadneho oceánu a končia v podzemí alebo v jazerách. (Výnimkou je Owens River (tečúca na východ), ktorej niektoré toky sú presmerované do Los Angeles a následne do Pacifiku.)
V Sierra Nevade sa nachádza niekoľko významných geologických útvarov:
Fauna a flóra.
Rastie tu vzácny sekvojovec mamutí ("Sequoiadendron giganteum") a kus s názvom "General Sherman" je najväčší strom na svete (podľa objemu) s výškou a objemom .
Sierra Nevada je rozdelená na niekoľko biotopov
Operácia Apache Snow

Operácia Apache Snow bola operáciou Vietnamskej vojny v údolí A Shau, v ktorej sa stretli jednotky Spojených štátov a Južného Vietnamu proti jednotkám Severného Vietnamu v období medzi 10. májom a 7. júnom 1969. Údolie bolo strategickým miestom prechodu partizánov a podpory do Južného Vietnamu a miestom častých útokov povstalcov. Predchádzajúce dobytie údolia v operácií Delaware a operácií Dewey Canyon nedokázali severovietnamskej armáde zabrániť v aktivitách v tomto údolí.
Operácia Apache Snow sa spoliehala na silu desiatich práporov. Plánom bolo zablokovať únikové cesty do Laosu a zaútočiť na severovietnamské formácie a opevnenia. Hlavným cieľom sa stala kóta 937. Boje o túto kótu sú považované za jedno z posledných veľkých stretnutí medzi americkými silami a komunistami počas vojny.
Operácia pokračovala do 7. júna s menšími prestrelkami. Američanom sa nepodarilo zablokovať údolie pre severovietnamské jednotky a zostalo naďalej miestom útokov v severnej časti Južného Vietnamu.
Mount Whitney

Mount Whitney je najvyšší vrchol v kontinentálnych Spojených štátoch. Nachádza sa v štáte Kalifornia na území Národného parku Sequoia v chránenom území Inyo National Forest. Pod vrcholom v údolí Owens Valley leží obec Lone Pine ().
Je obľúbeným miestom horolezcov, pretože dlhé stúpanie z Whitney Portal nie je technicky náročné. Stúpanie sa realizuje v dvoj až trojdňovom intervale s prenocovaním na Outpost Camp () a Trail Camp (). Hora bola pomenovaná po J. Whitneym (1819-1896), geológovi z Kalifornie. Ako prvý na vrchol vyliezol v roku 1873, miestni obyvatelia Charles Begole, AH Johnson a John Lucas, ktorí žili ako rybári v Lone Pine.
Herford

Herford () je nemecké mesto v spolkovej krajine Severné Porýnie-Vestfálsko vo vládnom obvode Detmold a rovnomennom okrese Herford. Leží v blízkosti diaľnice A2 asi 15 kilometrov severovýchodne od mesta Bielefeld a 46 kilometrov východne od mesta Osnabrück na polceste medzi mestami Dortmund a Hannover, pričom diaľničná i železničná vzdialenosť z Herfordu do obidvoch miest činí okolo 100 kilometrov.